Henrik Edland

Henrik Edland (født 24. april 1905 i Gjesdal, død 5. juni 1984 i Nittedal) var norsk professor, veterinær og bonde. 
Han tok examen artium ved Kongsgård skole i Stavanger i 1924 og, deretter eksamen ved Den Kgl. Veterinær- og Landbohøjskole i København.

Professor i anatomi ved Norges veterinærhøgskole fra den ble opprettet i 1936 til han ble pensjonert i 1973. Skolens rektor 1951–1957.

Edland skrev artikler og avhandlinger om anatomiske emner. Han var i tillegg til den akademiske karriere interessert i praktisk husdyrhold, spesielt oppdrett og stell av villageiter og -høner, bevarelse av norsk lundehund og oppdrett og innkrysning av den franske kjøttferasen charolais på norske melkekuer for å få kalver som er velegnet til kjøttproduksjon.

København 
Edland studerte til veterinær ved den Kongelige Veterinær- og Landbohøiskole i København og ble uteksaminert som veterinær i 1931. Norge hadde ikke egen veterinærutdanning før Norges veterinærhøgskole ble opprettet i 1936. Før dette måtte derfor alle veterinærer utdannes i utlandet, og de aller fleste studerte i København.

Etter studiene begynte han en akademisk karriere ved høyskolen.

Under oppholdet giftet han seg med danske Mary Inge og stiftet familie.

Oslo 
Edland flyttet fra København til Oslo som en følge av opprettelsen av Norges veterinærhøgskole. Den rekrutterte sine nyansatte professorer blant veterinærer utdannet i København. Sammen med den øvrige staben etablerte og bygde de opp høyskolen med undervisningsopplegg etter mønster fra den Kongelige Veterinær- og Landbohøiskole.

Edland avtjente sin militærtjeneste som veterinær i hæren.

Han bodde sammen med en stadig økende familie, hvorav 6 barn vokste opp, i en villa på Tåsen i Oslo det meste av tiden fra han returnerte fra København og frem til begynnelsen av 1950-tallet.

I denne perioden drev han ved siden av professorstillingen med villageiter, -høner og hagebruk.

Under 2. verdenskrig var det mat- og ikke minst kjøttmangel. Veterinærhøgskolen benyttet husdyr i undervisningen, og etter at de var avlivet og undervisningen fullført, ble kjøttet klargjort som mat for mennesker. Dette kjøttet ble etter beste evne skjult for okkupasjonsmakten. En del av dette kjøttet fordelte han med fare for seg selv og sin familie, til vanskeligstilte naboer. Ved et tilfelle forhindret hans tysktalende kone så vidt at en tysk kontroll oppdaget at et av kjellerrommene var fylt med kjøtt. Han fordelte kjøttet samme kveld.

Hadeland 
Etter krigen kjøpte familien en hytte i Gran kommune på Hadeland. Den ferierende professoren ble høyt verdsatt av områdets bønder fordi han ved en rekke anledninger utførte veterinærtjenester, og for nære naboer også vanlig gårdsarbeid.

Nittedal 
På begynnelsen av 1950-tallet kjøpte han gården Ramstad i Nittedal der han sammen med familien drev variert husdyrhold og mindre hagebruk ved siden av professorstillingen.

Fra midten av 1960-tallet ble gårdsdriften gradvis overtatt av vekslende familiemedlemmer.

Han bodde på gården frem til sin død.

Foreningsarbeid 
Edland deltok aktivt i ulike lag og foreninger bl.a.:
 Norsk Lundehund Klubb
 Norsk Charolais
 Rogalandslaget i Oslo
 Norges Kristelige Veterinærforening
 Flere kristne organisasjoner

Utmerkelser 
Edland ble 24. mars 1955 utnevnt til kommandør av Finlands hvite roses orden for på en fortjenstfull måte å ha arbeidet med og på en «faderlig måte» å ha tatt hånd om finske veterinærstudenter i Norge. Han ble utnevnt til ridder av Den islandske falkeorden 20. juli 1975.

Bibliografi 
 Edland, Henrik, Engebretsen, Rolf H. Forelesninger over generell cytologi, generell embryologi, fosterhinner og placenta. MGA, Fagseksjon anatomi, Norges veterinærhøgskole, 1994.
 Edland, Henrik. Urogenitalorganer. Norges veterinærhøgskole, 1990.
 Edland, Henrik, Engebretsen, Rolf H. Forelesninger over generell embryologi, fosterhinner og placenta. Institutt for anatomi, Norges veterinærhøgskole, 1985.
 Edland, Henrik. Tenner hos rein, aldersbedømmelse ved tannskifte og tannfrembrudd. Norges veterinærhøgskole, Institutt for anatomi, 1969.
 Edland, Henrik. Fotografisk plansjesamling: fotografisk gjengivelse av undervisningsplansjer. Norges veterinærhøyskole, 1969.
 Edland, Henrik. Geitehold i det små: tjoregeita. Oslo, 1947.
 Edland, Henrik. Referater av forelesningene i anatomi ved Norges veterinærhøgskole, Oslo: Skrivemaskinstua, 1944.
 Edland, Henrik. Untersuchungen über die struktur des elastischen gewebes in den arterien: mit besonderer rücksicht auf das vorkommen der sogenannten "homogenen, elastischen membranen". Kopenhagen, 1935.
 Edland, Henrik. Cytologi et embryologi: forelesninger ved Norges veterinærhøgskole. [u.å.]
 Edland, Henrik. Alminnelig histologi: bind II: forelesninger ved Norges landbrukshøgskole. Ås, [u.å.].

Litteratur 
 Hvem Hva Hvor, 1952: Aktuelle norske navn
 Gyldendals store konversasjonsleksikon, 3. utgave, 5 bind, 1972

Referanser

Kilder 
 Aschehougs konversasjonsleksikon, 5. utgave, 3. opplag, bind 5, H. Aschehoug & Co. (W. Nygaard), Oslo, 1974, ISBN 82-03-06166-4
 Henrik Edland, Store norske leksikon, besøkt 14.04.2009

Eksterne lenker 
 Henrik Edland, Norsk biografisk leksikon (NBL)
 BIBSYS: Henrik Edland
 Om Henrik Edlands omsorg for sine studenter og Edlands kristne tro. Lederartikkelen fra Gi det videre nr.2/07, Navigatørene
 Episode (side 15) og bilde (side 22) fra undervisningen og om hans kristne tro (side 15). Utdrag fra boka "Veterinær på ville veier" av Harald Fjøsne, Kapabel Forlag
 Københavns Universitet, Det biovitenskapelige fakultet for Fødevarer, Veterinærmedicin og Naturressourcer som tidligere het den Kongelige Veterinær- og Landbohøjskole og før det den Kongelige Veterinær- og Landbohøiskole
 Norsk Lundehund Klubb
 Norsk Charolais

Norske veterinærprofessorer
Nordmenn fra andre verdenskrig
Norske bønder
Finlands hvite roses orden
Den islandske falkeorden
Personer fra Gjesdal kommune